કર્ણાટકના મુખ્યપ્રધાન એચ.ડી. કુમારસ્વામીએ તાજેતરમાં વડાપ્રધાન નરેન્દ્ર મોદી સાથે બે લાંબી મિટિંગ કરી તેનાથી પાટનગર દિલ્હીના કોંગ્રેસી મોવડીઓ તેમના પર શંકા કરવા લાગ્યા છે. કોંગ્રેસી અગ્રણીઓ એવું માને છે કે કુમારસ્વામી ભાજપ સાથે કોઈક પ્રકારની ગોઠવણ અથવા કહો કે સેટિંગ કરવાના પ્રયાસમાં છે. કુમારસ્વામીએ જોકે એવું કહ્યું છે કે તેમણે વડાપ્રધાન સાથે કાવેરી જળવિવાદ અને કર્ણાટકના વિકાસ અંગે ચર્ચા કરી હતી, પરંતુ કોંગ્રેસી અગ્રણીઓ આવી સ્પષ્ટતાથી સંતુષ્ટ નથી. કોંગ્રેસની શંકાનું કારણ એ છે કે મુખ્યપ્રધાનોની પરિષદમાં આવેલા દેશના બાકીના રાજ્યોના મુખ્યપ્રધાનો વડાપ્રધાનને મળવા માટે સહેલાઈથી સમય મેળવી શક્યા નહીં એ સ્થિતિમાં કુમારસ્વામી વડાપ્રધાનને બે વખત મળ્યા અને લાંબી મિટિંગ કરી. તેનો અર્થ એ પણ થાય કે કુમારસ્વામી તેમની સરકારના સાથી પક્ષ કોંગ્રેેસ પર દબાણ લાવવા પ્રયાસ કરી રહ્યા છે.